[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.5.2009

COM(2009) 238 τελικό

2009/0068 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) με σκοπό τον προσδιορισμό του ακαθάριστου εθνικού εισοδήματος (ΑΕΕ) το οποίο χρησιμοποιείται σε σχέση με τον προϋπολογισμό και τους ιδίους πόρους των Ευρωπαϊκών Κοινοτήτων

ΑΙΤΙΟΛΟΓΙΚΗ ΕΚΘΕΣΗ

Εισαγωγή

Οι «υπηρεσίες χρηματοπιστωτικής διαμεσολάβησης που μετρώνται έμμεσα» (ΥΧΔΜΕ) αποτελούν ένα μέρος της παραγωγής των χρηματοπιστωτικών ιδρυμάτων (τραπεζών, συνήθως) το οποίο δεν παρέχεται υπό τη μορφή απευθείας πώλησης υπηρεσιών έναντι προκαθορισμένου τιμήματος, αλλά μέσω της χρέωσης υψηλότερου επιτοκίου για δάνεια σε σύγκριση με το επιτόκιο που ισχύει για τις καταθέσεις (διαφορά επιτοκίου).

Η κατανομή των ΥΧΔΜΕ στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΟΛ 95) καθορίστηκε με τον κανονισμό (ΕΚ) αριθ. 448/98 του Συμβουλίου, της 16ης Φεβρουαρίου 1998, με τον οποίον συμπληρώθηκε και τροποποιήθηκε ο κανονισμός (ΕΚ) αριθ. 2223/96 του Συμβουλίου της 25ης Ιουνίου 1996, και τέθηκε σε εφαρμογή από 1ης Ιανουαρίου 2005 με τον κανονισμό (ΕΚ) αριθ. 1889/2002 της Επιτροπής της 23ης Οκτωβρίου 2002.

Εντούτοις, η κατανομή των ΥΧΔΜΕ δεν εφαρμόζεται αυτομάτως προκειμένου για τον προϋπολογισμό και τους ιδίους πόρους της Κοινότητας. Πρώτον, προβλέπεται ειδική παρέκκλιση βάσει της οποίας απαιτείται ομόφωνη απόφαση του Συμβουλίου βάσει προτάσεως της Επιτροπής, σύμφωνα με το άρθρο 8 παράγραφος 1 του κανονισμού (ΕΚ) αριθ. 448/98 του Συμβουλίου. Δεύτερον, αν διαπιστωθεί ότι η κατανομή των ΥΧΔΜΕ συνεπάγεται σημαντική μεταβολή του ΑΕΕ, δυνάμει του δεύτερου εδαφίου του άρθρου 2 παράγραφος 7 της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, και της απόφασης 2007/436/ΕΚ, Ευρατόμ του Συμβουλίου, της 7ης Ιουνίου 2007, αντιστοίχως, το Συμβούλιο, αποφαινόμενο ομοφώνως βάσει προτάσεως της Επιτροπής και κατόπιν διαβουλεύσεως με το Ευρωπαϊκό Κοινοβούλιο, αποφασίζει εάν οι τροποποιήσεις αυτές θα ισχύσουν για τους σκοπούς αμφοτέρων των εν λόγω αποφάσεων.

Η κατανομή των ΥΧΔΜΕ με σκοπό τον προσδιορισμό του ΑΕΕ το οποίο χρησιμοποιείται σε σχέση με τον προϋπολογισμό και τους ιδίους πόρους της Κοινότητας θα είχε σοβαρές συνέπειες για τις εκτιμώμενες συνεισφορές ιδίων πόρων των κρατών μελών, και συγχρόνως θα μετέβαλλε τα ανώτατα όρια που ισχύουν για τις πληρωμές και τις αναλήψεις υποχρεώσεων βάσει του αντίστοιχου άρθρου 3 αμφοτέρων των αποφάσεων. Για τους προεκτεθέντες λόγους, η Επιτροπή θεωρεί ότι η κατανομή των ΥΧΔΜΕ συνεπάγεται σημαντικές μεταβολές του ΑΕΕ.

Η παρούσα ανακοίνωση της Επιτροπής περιλαμβάνει, συνεπώς, πρόταση για την έκδοση απόφασης του Συμβουλίου με το εξής περιεχόμενο:

- Βάσει του άρθρου 8 παράγραφος 1 του κανονισμού αριθ. 448/98 του Συμβουλίου, το άρθρο 1 προβλέπει ότι στο εξής πραγματοποιείται κατανομή των ΥΧΔΜΕ με σκοπό τον προσδιορισμό του ακαθάριστου εθνικού εισοδήματος (ΑΕΕ) το οποίο χρησιμοποιείται σε σχέση με τον προϋπολογισμό και τους ιδίους πόρους των Ευρωπαϊκών Κοινοτήτων.

- Βάσει του δεύτερου εδαφίου του άρθρου 2 παράγραφος 7 και του άρθρου 3 της απόφασης 2000/597/ΕΚ, Ευρατόμ του Συμβουλίου, το άρθρο 2 προβλέπει ότι οι ΥΧΔΜΕ εφαρμόζονται για τους σκοπούς της παρούσας απόφασης από την 1η Ιανουαρίου 2005 έως τις 31 Δεκεμβρίου 2006.

- Βάσει του δεύτερου εδαφίου του άρθρου 2 παράγραφος 7 και του άρθρου 3 της απόφασης 2007/436/ΕΚ, Ευρατόμ του Συμβουλίου, το άρθρο 3 προβλέπει ότι οι ΥΧΔΜΕ εφαρμόζονται για τους σκοπούς της παρούσας απόφασης από 1ης Ιανουαρίου 2007.

Κατανομή των ΥΧΔΜΕ για τους σκοπούς των ιδίων πόρων της Κοινότητας.

Διαθεσιμότητα δεδομένων ΕΣΟΛ 95 με τις κατανεμόμενες ΥΧΔΜΕ

Με τον κανονισμό (ΕΚ) αριθ. 448/98 του Συμβουλίου καθορίστηκε το θέμα της κατανομής των ΥΧΔΜΕ στο πλαίσιο του ΕΣΟΛ 95 και ζητείτο από τα κράτη μέλη να προβούν σε υποβολή των αποτελεσμάτων των υπολογισμών επί μια δοκιμαστική περίοδο (άρθρο 4), την οποία θα ακολουθούσε αξιολόγηση των αποτελεσμάτων (άρθρο 5). Η εν λόγω αξιολόγηση ήταν θετική, και ακολούθως ο κανονισμός (ΕΚ) αριθ. 448/98 του Συμβουλίου τέθηκε εν τέλει σε εφαρμογή με τον κανονισμό (ΕΚ) αριθ. 1889/2002 της Επιτροπής, ο οποίος άρχισε να ισχύει από την 1η Ιανουαρίου 2005 (άρθρο 2) και επέβαλλε στα κράτη μέλη να κατανέμουν τις ΥΧΔΜΕ για τους σκοπούς της διαβίβασης δεδομένων ΕΣΟΛ 95.

Κατά τη διαβίβαση δεδομένων ΕΣΟΛ 95 τον Σεπτέμβριο/Οκτώβριο 2008, όλα τα κράτη μέλη συμμορφώθηκαν για πρώτη φορά με την απαίτηση αυτή, γεγονός που επιτρέπει στην Επιτροπή να υποβάλει την παρούσα πρόταση.

Κατανομή των ΥΧΔΜΕ στο ΑΕΕ που χρησιμοποιείται σε σχέση με τους ίδιους πόρους

Το άρθρο 8 παράγραφος 1 του κανονισμού (ΕΚ) αριθ. 448/98 του Συμβουλίου ορίζει τα εξής: « Κατά παρέκκλιση από τον παρόντα κανονισμό, η απόφαση κατανομής των ΥΧΔΜΕ για τον καθορισμό του ΑΕΠ [«ακαθάριστο εθνικό προϊόν», έννοια που μεταγενέστερα, και συγκεκριμένα από το έτος 2002 και μετά, αντικαταστάθηκε από την έννοια του ΑΕΕ, δυνάμει του πρώτου εδαφίου του άρθρου 2 παράγραφος 7 της απόφασης (ΕΚ) αριθ. 2000/597] που χρησιμοποιείται για τους σκοπούς του κοινοτικού προϋπολογισμού και τους κοινοτικούς ίδιους πόρους, λαμβάνεται ομόφωνα από το Συμβούλιο βάσει προτάσεως της Επιτροπής» . Τούτο σημαίνει ότι, βάσει παρέκκλισης, ο κανονισμός (ΕΚ) αριθ. 448/98 του Συμβουλίου, με τον οποίο τροποποιήθηκε το ΕΣΟΛ 95 σε σχέση με την κατανομή των ΥΧΔΜΕ, δεν εφαρμόζεται για τον καθορισμό του ΑΕΕ που χρησιμοποιείται για τους σκοπούς των ιδίων πόρων.

Σκοπός της παρούσας πρότασης (άρθρο 1) είναι να ληφθεί από το Συμβούλιο απόφαση βάσει της οποίας πρέπει να πραγματοποιείται κατανομή των ΥΧΔΜΕ για τον καθορισμό του ΑΕΕ που χρησιμοποιείται για τους σκοπούς των ιδίων πόρων. Πράγματι, ενδείκνυται να χρησιμοποιούνται οι πλέον πρόσφατες έννοιες της στατιστικής για τους σκοπούς των ιδίων πόρων και, αντιστοίχως, να ορισθεί το ΑΕΕ όπως έχει αποφασίσει η Επιτροπή κατ’ εφαρμογή του ΕΣΟΛ 95 σύμφωνα με τον κανονισμό (ΕΚ) αριθ. 2223/96 του Συμβουλίου, όπως αυτός τροποποιήθηκε μεταγενέστερα.

Εφαρμογή της κατανομής των ΥΧΔΜΕ για τους σκοπούς της απόφασης (ΕΚ) αριθ. 2000/597

Το δεύτερο εδάφιο του άρθρου 2 παράγραφος 7 της απόφασης (ΕΚ) αριθ. 2000/597 ορίζει τα εξής: « Στην περίπτωση τροποποιήσεων του ΕΣΟΛ 95 που συνεπάγονται σημαντικές μεταβολές του ΑΕΕ όπως καθορίζεται από την Επιτροπή, το Συμβούλιο, αποφαινόμενο ομοφώνως βάσει προτάσεως της Επιτροπής και κατόπιν διαβουλεύσεως με το Ευρωπαϊκό Κοινοβούλιο, αποφασίζει εάν οι τροποποιήσεις αυτές θα ισχύσουν για τους σκοπούς της παρούσας απόφασης ». Η κατανομή των ΥΧΔΜΕ συνεπάγεται αύξηση του ΑΕΕ κατά ποσοστό που υπερβαίνει το 1% κατά μέσο όρο, πράγμα που, κατά την εφαρμογή της μεθόδου που περιγράφεται στο άρθρο 3 της απόφασης (ΕΚ) αριθ. 2000/597, επιφέρει μεταξύ άλλων μεταβολή των καθοριζόμενων στο υπόψη άρθρο ανώτατων ορίων. Επομένως, η κατανομή των ΥΧΔΜΕ συνιστά σημαντική μεταβολή κατά την έννοια του προαναφερθέντος δεύτερου εδαφίου του άρθρου 2 παράγραφος 7.

Σκοπός της παρούσας πρότασης (άρθρο 2) είναι να εφαρμοσθεί, μόνο για τα έτη 2005 και 2006, η κατανομή των ΥΧΔΜΕ για τους σκοπούς της απόφασης (ΕΚ) αριθ. 2000/597.

Εφαρμογή της κατανομής των ΥΧΔΜΕ για τους σκοπούς της απόφασης (ΕΚ) αριθ. 2007/436

Το δεύτερο εδάφιο του άρθρου 2 παράγραφος 7 της απόφασης (ΕΚ) αριθ. 2007/436 ορίζει τα εξής: « Στην περίπτωση τροποποιήσεων του ΕΣΟΛ 95 που συνεπάγονται σημαντικές μεταβολές του ΑΕΕ όπως προβλέπεται από την Επιτροπή, το Συμβούλιο, αποφαινόμενο ομόφωνα προτάσει της Επιτροπής και κατόπιν διαβουλεύσεων με το Ευρωπαϊκό Κοινοβούλιο, αποφασίζει εάν οι τροποποιήσεις αυτές θα εφαρμοστούν για τους σκοπούς της παρούσας απόφασης ». Η κατανομή των ΥΧΔΜΕ συνεπάγεται αύξηση του ΑΕΕ κατά ποσοστό που υπερβαίνει το 1% κατά μέσο όρο, πράγμα που, κατά την εφαρμογή της μεθόδου που περιγράφεται στο άρθρο 3 παράγραφος 3 της απόφασης (ΕΚ) αριθ. 2007/436, επιφέρει μεταξύ άλλων μεταβολή των καθοριζόμενων στο υπόψη άρθρο ανώτατων ορίων. Επομένως, η κατανομή των ΥΧΔΜΕ συνιστά σημαντική μεταβολή κατά την έννοια του προαναφερθέντος δεύτερου εδαφίου του άρθρου 2 παράγραφος 7.

Σκοπός της παρούσας πρότασης (άρθρο 3) είναι να εφαρμοσθεί, από το έτος 2007 και μετά, η κατανομή των ΥΧΔΜΕ για τους σκοπούς της απόφασης (ΕΚ) αριθ. 2007/436.

Έναρξη ισχύος και αποτελέσματα

Ως ημερομηνία έναρξης ισχύος ορίζεται η 1η Ιανουαρίου 2005, με βάση την έναρξη ισχύος του κανονισμού (ΕΚ) αριθ. 1889/2002 της Επιτροπής.

2009/0068 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) με σκοπό τον προσδιορισμό του ακαθάριστου εθνικού εισοδήματος (ΑΕΕ) το οποίο χρησιμοποιείται σε σχέση με τον προϋπολογισμό και τους ιδίους πόρους των Ευρωπαϊκών Κοινοτήτων

(//ΕΚ, Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το δεύτερο εδάφιο του άρθρου 2 παράγραφος 7 της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, και της απόφασης 2007/436/ΕΚ, Ευρατόμ του Συμβουλίου, της 7ης Ιουνίου 2007, αντιστοίχως,

την πρόταση της Επιτροπής,

τη γνώμη του Ευρωπαϊκού Κοινοβουλίου[1],

τη γνώμη του Ελεγκτικού Συνεδρίου[2],

Εκτιμώντας τα εξής:

1. Το άρθρο 8 παράγραφος 1 του κανονισμού (ΕΚ) αριθ. 448/98 του Συμβουλίου, της 16ης Φεβρουαρίου 1998, για τη συμπλήρωση και την τροποποίηση του κανονισμού (ΕΚ) αριθ. 2223/96 όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΟΛ)[3] προβλέπει ότι η απόφαση κατανομής των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) για τον καθορισμό του ακαθάριστου εθνικού προϊόντος που χρησιμοποιείται για τους σκοπούς του κοινοτικού προϋπολογισμού και τους κοινοτικούς ίδιους πόρους λαμβάνεται από το Συμβούλιο. Από το έτος 2002 και μετά, η έννοια του ακαθάριστου εθνικού προϊόντος αντικαταστάθηκε από την έννοια του ακαθάριστου εθνικού εισοδήματος (ΑΕΕ), κατ’ εφαρμογή του πρώτου εδαφίου του άρθρου 2 παράγραφος 7 της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων[4].

2. Ενδείκνυται να χρησιμοποιούνται οι πλέον πρόσφατες έννοιες της στατιστικής για τους σκοπούς του προϋπολογισμού και των ιδίων πόρων της Κοινότητας, ιδίως σε σχέση με τον καθορισμό του ΑΕΕ όπως έχει αποφασισθεί από την Επιτροπή κατ’ εφαρμογή του ευρωπαϊκού συστήματος εθνικών και περιφερειακών λογαριασμών (ΕΣΟΛ 95). Επομένως, είναι σκόπιμη η κατανομή των ΥΧΔΜΕ για τον προσδιορισμό του ΑΕΕ για τους σκοπούς του προϋπολογισμού και των ιδίων πόρων της Κοινότητας.

3. Σύμφωνα με το δεύτερο εδάφιο του άρθρου 2 παράγραφος 7 της απόφασης 2000/597/ΕΚ, Ευρατόμ του Συμβουλίου, στην περίπτωση τροποποιήσεων του ευρωπαϊκού συστήματος εθνικών και περιφερειακών λογαριασμών που συνεπάγονται σημαντικές μεταβολές του ακαθάριστου εθνικού εισοδήματος όπως καθορίζεται από την Επιτροπή, το Συμβούλιο αποφασίζει εάν οι τροποποιήσεις αυτές θα ισχύσουν για τους σκοπούς της εν λόγω απόφασης. Αντιστοίχως, το δεύτερο εδάφιο του άρθρου 2 παράγραφος 7 της απόφασης 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων[5] ορίζει ότι στην περίπτωση τροποποιήσεων του ευρωπαϊκού συστήματος εθνικών και περιφερειακών λογαριασμών που συνεπάγονται σημαντικές μεταβολές του ακαθάριστου εθνικού εισοδήματος όπως καθορίζεται από την Επιτροπή, το Συμβούλιο αποφασίζει εάν οι τροποποιήσεις αυτές θα εφαρμοστούν για τους σκοπούς της εν λόγω απόφασης.

4. Η κατανομή των ΥΧΔΜΕ συνεπάγεται σημαντική μεταβολή κατά την έννοια του δεύτερου εδαφίου του άρθρου 2 παράγραφος 7 της απόφασης 2000/597/ΕΚ, Ευρατόμ, δεδομένου ότι έχει ως αποτέλεσμα την αύξηση του ΑΕΕ κατά ποσοστό που υπερβαίνει το 1% κατά μέσο όρο, πράγμα που, κατά την εφαρμογή της μεθόδου που περιγράφεται στο άρθρο 3 της εν λόγω απόφασης, επιφέρει μεταβολή των καθοριζόμενων στο υπόψη άρθρο ανώτατων ορίων. Για τους ίδιους λόγους, η κατανομή των ΥΧΔΜΕ συνεπάγεται σημαντική μεταβολή κατά την έννοια του δεύτερου εδαφίου του άρθρου 2 παράγραφος 7 της απόφασης 2007/436/ΕΚ, Ευρατόμ.

5. Συνεπώς, η κατανομή των ΥΧΔΜΕ πρέπει να εφαρμόζεται για τους σκοπούς των αποφάσεων 2000/597/ΕΚ, Ευρατόμ και 2007/436/ΕΚ, Ευρατόμ.

6. Ο κανονισμός (ΕΚ) αριθ. 1889/2002 της Επιτροπής, της 23ης Οκτωβρίου 2002, για την εφαρμογή του κανονισμού (ΕΚ) αριθ. 448/98 του Συμβουλίου εφαρμόζεται από 1ης Ιανουαρίου 2005.

7. Επομένως, για λόγους συνέπειας, η παρούσα απόφαση πρέπει να παράγει αποτελέσματα από 1ης Ιανουαρίου 2005. Αντιστοίχως, η κατανομή των ΥΧΔΜΕ για τον προσδιορισμό του ΑΕΕ για τους σκοπούς του προϋπολογισμού και των ιδίων πόρων της Κοινότητας πρέπει να ισχύσει για τους σκοπούς της απόφασης 2000/597/ΕΚ, Ευρατόμ από την 1η Ιανουαρίου 2005 μέχρι τις 31 Δεκεμβρίου 2006, λόγω του ότι η εν λόγω απόφαση καταργήθηκε με την απόφαση 2007/436/ΕΚ, Ευρατόμ από 1ης Ιανουαρίου 2007. Η εν λόγω κατανομή πρέπει να ισχύσει για τους σκοπούς της απόφασης 2007/436/ΕΚ, Ευρατόμ από 1ης Ιανουαρίου 2007, ημερομηνία θέσης σε ισχύ της εν λόγω απόφασης,

ΑΠΟΦΑΣΙΖΕΙ:

Άρθρο 1

Οι υπηρεσίες χρηματοπιστωτικής διαμεσολάβησης που μετρώνται έμμεσα κατανέμονται ενόψει του καθορισμού του ακαθάριστου εθνικού εισοδήματος για τους σκοπούς του προϋπολογισμού και των ιδίων πόρων της Κοινότητας.

Άρθρο 2

Η κατανομή των υπηρεσιών χρηματοπιστωτικής διαμεσολάβησης που μετρώνται έμμεσα δυνάμει του άρθρου 1 ισχύει για τους σκοπούς της απόφασης 2000/597/ΕΚ, Ευρατόμ από την 1η Ιανουαρίου 2005 μέχρι τις 31 Δεκεμβρίου 2006.

Άρθρο 3

Η κατανομή των υπηρεσιών χρηματοπιστωτικής διαμεσολάβησης που μετρώνται έμμεσα δυνάμει του άρθρου 1 ισχύει για τους σκοπούς της απόφασης 2007/436/ΕΚ, Ευρατόμ από την 1η Ιανουαρίου 2007.

Άρθρο 4

Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

Η παρούσα απόφαση παράγει αποτελέσματα από την 1η Ιανουαρίου 2005.

Βρυξέλλες,

Για το Συμβούλιο

Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] EE L 58 της 27.2.1998, σ. 1.

[4] EE L 253 της 07.10.2000, σ. 42.

[5] EE L 163 της 23.06.2007, σ. 17.